નસવાડી|છોટાઉદેપુર જિલ્લામાં સોમવાર રાતથી વરસાદ શરૂ થયો હતો. જેમાં નસવાડી તાલુકામાં ઝરમર વરસાદ પડ્યો હતો. બે દિવસ બાદ રાજ્યના હવામાન વિભાગની આગાહી મુજબ વરસાદ શરૂ થતાં નસવાડી તાલુકાની મુખ્ય અશ્વિન નદી અને મેણ નદીમાં ફરી નવા નીરની આવક થઈ હતી. જેને લઈ બન્ને મુખ્ય નદીઓ બે કાંઠે વહેવા લાગી હતી. મેણ અને અશ્વિન નદી નસવાડી તાલુકા કવાંટ તાલુકા અને નર્મદા જિલ્લાના અનેક ગામડા નજીકથી પસાર થતી હોય ભર ઉનાળે આ નદીમાં કેટલાય ખેડૂતો પોતાના પાક માટે સિંચાઈનું પાણી લેતા હોય છે તેમજ અનેક ગ્રામ પંચાયતના પીવાના પાણીના જળ સ્તર ઊંચા આવે છે. હાલ તો નદીઓમાં સતત પાણી આવતા ખેડૂતોમાં ખુશી છવાય છે. જ્યારે મેણ નદીના કોઝવે પર આ વખતે પાણીનો કરંટ વધુ હોવા છતાંય લોકો બાઈક સવારો જીવના જોખમે પસાર થતા હતાં.